Torsdag aften møder Aalborg Håndbold det tyske storhold Flensburg-Handewitt i den første af to kvartfinalekampe i Champions League.

Der bliver skrevet håndboldhistorie i Gigantium i Aalborg, når Aalborg Håndbold møder det tyske storhold Flensburg-Handewitt i den første af to kvartfinalekampe i Champions League. Dermed er Aalborg Håndbold allerede nu blandt de otte bedste hold i Europa, og derfor var det også en stolt direktør for Aalborg Håndbold, som TV2 Nord talte med torsdag eftermiddag. -	Det er da fantastisk og super dejligt. Vi har før været med i ottendedelsfinalen flere gange. Nu har vi så taget det ekstra skridt, så det bliver forhåbentlig en stor aften, siger Jan Larsen, direktør i Aalborg Håndbold. Ifølge direktøren skyldes den fornemme placering blandt de otte bedste i Europa især en særlig indsats fra både spillere og trænere. - De har spillet mod nogle af de bedste hold i verden og slået dem. Det betyder så, at vi velfortjent kan stå her med en mulighed for at nå Final 4 i Köln. Vi ved godt, at Flensburg-Handewitt er et fantastisk godt håndboldhold, men vi ved også, at hvis alt flasker sig, så kan vi slå dem. Topkamp uden tilskuere Til trods for det brag af en håndboldkamp der ligger i vente, så bliver det grundet coronarestriktionerne uden tilskuere. -  Det sitrer i hele kroppen over at tænke på, hvordan det ville have været med fuldt hus i aften. Vi har plads til 5000 tilskuere i Gigantium, og det er så ærgerligt, at vores trofaste fans og sponsorer ikke får lov at overvære den største kamp i klubbens historie, siger en tydelig skuffet Jan Larsen. Der spilles returkamp næste onsdag klokken 20.45 i Flensburg, og vinderen af de to kampe kommer altså med i det fine selskab Final 4 senere på året. - Det er det største, man kan komme til. Nu håber vi, at vi kan få nogle tilskuere ind i Köln. Det er en hal med plads til 20.000 tilskuere. Det er et gigantisk show dernede, og det er der, det skal afgøres, hvem der er det bedste hold i Europa. Så der kunne vi godt tænke os at komme med ned. Det ville være forrygende. Allerede søndag spiller Aalborg Håndbold en anden vigtigt kamp. Denne gang  om førstepladsen i slutspillspuljen mod TTH Holstebro. TV2 Nord har mødt en spændt Direktør Jan Larsen i timerne op til kvartfinalen, der blandt andet fortæller om en utrolig hektisk tid for både spillere og leder i Aalborg Håndbold. SE VIDEOEN HER: